Ny skudepisode i Aarhus, hvor en bandekonflikt i øjeblikket udspiller sig.

Sent lørdag eftermiddag er der blevet skudt ved Bazar Vest i Aarhus.

Det bekræfter Østjyllands Politi over for TV 2.

- Klokken 17.05 får vi anmeldelse om skud ved Bazar Vest. Der er afgivet flere skud, umiddelbart er ingen personer blevet ramt. Vi er nu tilstede derude og efterforsker sagen, siger vagtchef Bo Christensen.

Politiet har ikke anholdt nogen, og vagtchefen kan ikke sige, om der er nogen mistænkte.

Bandekonflikt i gang

Der har den seneste tid været flere skyderier i Aarhus på grund af en bandekonflikt, som i øjeblikket udspiller sig mellem på den ene side den såkaldte ’Brabrand-gruppering’ og deres allierede fra Black Army og på den anden side de nyankommne Loyal To Familia.

Politiet betragter lørdagens skyderi som et led i den verserende bandekonflikt, skriver Østjyllands Politi i en pressemeddelelse.

Bazar Vest er en basar med mere end 100 butikker, som ligger på Edwin Rahrs Vej i Brabrand i det vestlige Aarhus.

Skuddene faldt ved Autobazaren, skriver politiet i pressemeddelelsen.